**Hayley Nichole Williams** (s. 27. joulukuuta 1988 Meridian, Mississippi) on yhdysvaltalainen laulaja-lauluntekijä. Hänet tunnetaan etenkin laulajana Paramore-yhtyeessä, jossa hän soittaa myös kosketinsoittimia. Vuodesta 2020 alkaen Williams on julkaissut musiikkia myös sooloartistina. Hänen ensimmäinen sooloalbuminsa *Petals for Armor* julkaistiin 8. toukokuuta 2020.

Williams voitti ensimmäisen Grammy-palkintonsa vuonna 2015 ja on sen lisäksi ollut ehdolla neljästi. Vuonna 2017 *Forbes* nimesi hänet yhdeksi vaikutusvaltaisimmista alle 30-vuotiaista muusikoista listauksen ainoana rockmuusikkona. Williamsin on sanottu raivanneen tietä naisille rockmusiikissa ja hänet mainitaan usein nuorten naismuusikoiden innoittajana. *Billboard* myönsikin Williamsille ensimmäisen jakamansa Trailblazer-palkinnon (suom. *tienraivaaja*) vuonna 2014. Palkinto myönnetään naisartistille, joka on poikennut musiikillaan normista ja näin tasoittanut tietä muille.

Musiikkiuransa ohella Williams johtaa hiusväreistä tunnettua Good Dye Young -yhtiötä, jonka hän perusti yhdessä pitkäaikaisen meikki- ja hiusstylistinsä Brian O’Connorin kanssa vuonna 2016.

Varhaisvaiheet
--------------

Hayley Williams syntyi 27. joulukuuta 1988 Mississippin Meridianissa, jossa hän vietti lapsuutensa. Williamsin vanhemmat erosivat, kun hän oli lapsi, ja eron jälkeen kummatkin heistä avioituivat uudelleen useita kertoja. Williams on puhunut julkisuudessa entisestä isäpuolestaan, jonka kanssa on edelleen huonoissa väleissä. Vuonna 2002 hän pakeni äitinsä kanssa "painajaismaista isäpuoltaan" Frankliniin, Tennesseehen, jossa he asuivat aluksi ystävien luona, hotellissa ja autossa sekä seurakunnan avulla kalustetussa asunnossa.

Frankliniin muuttonsa jälkeen Williams alkoi käydä kotikoulua, koska häntä oli kiusattu uudessa koulussa vahvan aksenttinsa takia. Ensimmäisellä viikoittaisella kotikoulutapaamisellaan hän tutustui Farron veljeksiin, Joshiin ja Zaciin, ja heidän kauttaan muihin tulevan yhtyeensä jäseniin.
Koska he kaikki suhtautuivat intohimoisesti musiikkiin, he ystävystyivät ja alkoivat soittaa yhdessä koulupäivien jälkeen. Williams alkoi käydä myös Brett Manningin laulutunneilla. Samoihin aikoihin Williams vaikutti Jeremy Davisin kanssa funk-covereita soittaneessa The Factory -yhtyeessä.

Williams kertoi *The New York Times* -lehdelle vuonna 2020 kiinnostuneensa musiikin tekemisestä noin kahdeksanvuotiaana, koska televisiossa esiintyneet muusikot vaikuttivat hänestä silloin onnellisilta. Rikkonaisessä kodissa kasvaneena hän kaipasi ympärilleen yhtyettä, koska halusi tuntea kuuluvansa perheeseen.

Ura
---

### Paramore

*Pääartikkeli: Paramore*
Williams perusti rockyhtye Paramoren vuonna 2004 yhdessä Josh ja Zac Farron sekä Jeremy Davisin kanssa. Yhtyeen kokoonpano on vaihdellut vuosien varrella, mutta keväästä 2017 lähtien siihen ovat kuuluneet Williamsin lisäksi Zac Farro ja Taylor York. Williams on yhtyeen jäsenistä ainoa, joka on ollut mukana yhtäjaksoisesti alusta asti. Paramore teki läpimurtonsa vuonna 2007 julkaistulla *Riot!*-albumillaan ja oli seuraavana vuonna ehdolla parhaan uuden artistin Grammy-palkinnon saajaksi. Vuoteen 2020 mennessä Paramore on julkaissut viisi studioalbumia. Niistä yhtyeen nimeä kantava *Paramore* nousi Billboard 200 -listan ensimmäiselle sijalle vuonna 2013. Muita listalla kymmenen parhaan joukkoon päässeitä albumeita ovat toiseksi vuonna 2009 sijoittunut *Brand New Eyes* ja vuonna 2017 kuudennen sijan saavuttanut *After Laughter*. Yhtyeen menestyneimpiin kappaleisiin kuuluvat "Misery Business", "Decode", "The Only Exception", "Still Into You" ja "Ain’t It Fun".

Atlantic Records kiinnitti Williamsin jo vuonna 2003, eli ennen kuin Paramore sai alkunsa. Levy-yhtiön tarkoituksena oli tuolloin tehdä hänestä soolopoptähti, mutta Williams halusi itse kuulua yhtyeeseen ja soittaa vaihtoehtorockia, joten Paramore perustettiin. Yhtye julkaisi albuminsa kuitenkin Fueled by Ramenin kautta, sillä pienemmän levy-yhtiö arveltiin sopivan paremmin yhtyeen tyyliin. Williams on ainoa Paramoren jäsen, joka on allekirjoittanut sopimuksen levy-yhtiön kanssa, mikä on ollut osasyy moniin riitoihin ja epäselvyyksiin yhtyeen jäsenten välillä.

Williams kirjoittaa Paramorelle kaikki kappaleet yhdessä muun yhtyeen kanssa. Vuonna 2015 Williams sai ensimmäisen Grammy-palkintonsa, kun "Ain’t It Fun" valittiin parhaaksi rock-kappaleeksi. Hänestä tuli täten ensimmäinen nainen, joka palkittiin kyseisessä kategoriassa vuoden 1999 jälkeen. Muita Grammy-ehdokkaina olleita Paramoren kappaleita ovat "Decode" ja "The Only Exception".

### Sooloura

Jo ennen varsinaista soolouraansa Williams on kirjoittanut Jennifer’s Body -elokuvaan kappaleen "Teenagers" ja julkaissut coverin Tegan and Sara -duon kappaleesta "Nineteen". Hän on lisäksi vieraillut lukuisten muiden artistien ja yhtyeiden kappaleilla. Näistä yhteistöistä tunnetuimpia ovat vuonna 2010 julkaistu B.o.B:n kappale "Airplanes", jonka toisella versiolla vierailee myös Eminem, ja vuonna 2013 julkaistu Zeddin kappale "Stay the Night". Vuonna 2011 "Airplanes, Part II" oli ehdolla Grammy-palkinnon saajaksi kategoriassa "Paras laulettu pop-yhteistyö". Williams on myös esiintynyt Taylor Swiftin "Bad Blood" -kappaleen musiikkivideolla.

Joulukuussa 2019 Williams ilmoitti julkaisevansa soolomateriaalia seuraavana vuonna, vaikka on aiemmin kieltänyt lähtevänsä soolouralle. Williamsin ensimmäinen oma studioalbumi, *Petals for Armor*, julkaistiin 8. toukokuuta 2020. Sen ensimmäinen single, "Simmer", julkaistiin tammikuussa 2020 ja toinen single, "Leave It Alone", viikkoa myöhemmin. Ensimmäinen osa tulevasta albumista julkaistiin 6. helmikuuta EP-levyn muodossa. *Petals for Armor I* sisältää tammikuussa julkaistujen singlejen lisäksi kolme uutta kappaletta. Albumin toinen osa, *Petals for Armor II*, julkaistiin huhtikuussa ja kolmas osa, *Petals for Armor III*, samaan aikaan albumin kanssa.

"Simmer"-kappaleen julkaisun yhteydessä Williams selitti kokevansa sooloprojektin mahdollisuutena kokeilla aiempaa vapaammin uusia asioita musiikkia tehdessään. Julkaistuaan ensimmäisen EP:nsä hän kertoi halunneensa jakaa tulevan albumin osiin, jotta kappaleiden tarinat kuultaisiin, kuten hän on ne kokenut. Hän myös toivoi, että kuuntelijat ehtisivät näin pohtia kuulemaansa paremmin, koska albumi kattaa paljon erilaisia teemoja. Albumilta julkaistuilla kappaleilla Williams käy läpi elämässään tapahtuneita asioita; "Leave It Alone" -kappaleeseen hän kertoi saaneensa inspiraation isoäitinsä onnettomuudesta. Vaikka *Petals for Armor* julkaistiin Williamsin omalla nimellä, hän teki projektiin liittyen läheisesti yhteistyötä Paramoren jäsenten ja muiden ystäviensä kanssa. Esimerkiksi "Simmer"-kappaleen Williams on kirjoittanut yhdessä Taylor Yorkin ja Paramoren kiertuejäsenen, Joey Howardin, kanssa. "Roses/Lotus/Violet/Iris"-kappaleella puolestaan vierailee Boygenius-superyhtye, johon kuuluvat Julien Baker, Phoebe Bridgers ja Lucy Dacus.

Williams esitteli uuden taustayhtyeensä sosiaalisessa mediassa esitettyään "Simmer"-kappaleen ensimmäistä kertaa livenä helmikuussa 2020. Siihen kuuluvat muun muassa kiertuejäseninä myös Zac Farron HalfNoise-yhtyeessä soittavat Howard ja Gavin McDonald sekä Melanie Faye, joka tuli tunnetuksi viraalihitiksi muodostuneesta kitaransoittovideosta. Maaliskuun alussa Williams julkaisi ensimmäisen soolokiertueensa esiintymispäivämäärät. Kiertueen oli tarkoitus alkaa Euroopasta toukokuussa 2020 pian albumin julkaisun jälkeen ja päättyä Yhdysvaltoihin saman vuoden kesäkuussa. Se jouduttiin kuitenkin siirtämään vuodelle 2021 koronaviruspandemian takia.

### Good Dye Young

Williams lanseerasi Good Dye Young -brändin yhdessä meikki- ja hiusstylistinsä Brian O’Connorin kanssa vuonna 2016. Brändiin kuuluu sarja vegaanisia, värikkäitä kevytvärejä ja muita hiustuotteita, jotka valmistetaan eläinkokeettomasti. PETA valitsi yhtiön hiusvärit parhaiksi vegaanisiksi hiusväreiksi vuonna 2017.

Alun perin hiusvärisarjaan kuului viisi räikeää kevytväriä, mutta värivalikoima on sittemmin kasvanut. Vuonna 2017 Good Dye Young julkisti innovatiivisen *Poser Paste* -hiusmeikkisarjan, joka on samaan aikaan sekä hiusväri että hiusten muotoilutuote. Brändin kevytväreistä poiketen tuote lähtee pois yhdellä pesulla ja onkin tarkoitettu väliaikaiseen käyttöön. Vuonna 2020 yhtiö julkaisi kokoelman pastellisävyisiä kevytvärejä kirkkaiden värien rinnalle.

Yhtiön perustajat, Williams ja O’Connor, tapasivat ensimmäistä kertaa, kun Paramore oli kuvaamassa musiikkivideota "Emergency"-kappaleelle. Tuolloin 16-vuotiaalla Williamsilla oli kastanjanruskeat hiukset, mutta hän halusi hiustensa muistuttavan videolla liekkiä: muuten punaiset, mutta latvoissa tulisi olla keltaista. Vuonna 2019 Williams arveli, että idea tähän oli syntynyt luultavaksi siksi, että toimittajat olivat jo silloin kuvailleet häntä "liekkitukkaiseksi laulajaksi". Hän ei kuitenkaan osannut itse värjätä hiuksiaan kuten halusi, joten hän sai apua kauneushoitolasta, jossa O’Connor tuolloin työskenteli. O’Connorista tuli myöhemmin Williamsin stylisti ja vuonna 2011 he alkoivat suunnitella omaa hiusvärisarjaa, joka lopulta näki päivänvalon vuonna 2016. Williams pitää O’Connoria yhtenä parhaista ystävistään, joille hän omisti huhtikuussa 2020 julkaistun "My Friend" -kappaleensa.

Williams mukaan hänen kohdallaan "musiikki ja hiusväri ovat aina kulkeneet käsi kädessä" ja hän halusi yhdistää musiikin myös omaan merkkiinsä. Osa Good Dye Young -hiusväreistä on nimetty musiikkiteeman mukaisesti. Voimakkaan vaaleanpunainen "Ex-Girl" sai nimensä No Doubt -yhtyeen "Ex-Girlfriend"-kappaleesta, jonka musiikkivideolla Gwen Stefani esiintyy väriä inspiroineissa hiuksissa. Kirkkaanoranssi "Riot"-väri on nimetty Paramoren vuonna 2007 julkaistun *Riot!*-albumin mukaan. Väri vastaa Williamsin ikonisena pidettyä hiusväriä, jonka Williams ja O’Connor loivat "Misery Business" -kappaleen musiikkivideota varten.

Williams värjää itse hiuksiaan omilla väreillään silloin tällöin, mutta Good Dye Young on tunnettu myös muiden julkisuuden henkilöiden keskuudessa. Sillä hiuksensa ovat värjänneet muun muassa Lights ja Troye Sivan sekä Twenty One Pilots -yhtyeen Josh Dun, joka on nimetty yhtiön viralliseksi lähettilääksi. Myös Taylor Swiftin on arveltu käyttäneen sarjan tuotteita.

Julkisuuskuva
-------------

Williams esiintymässä vuonna 2013. Oransseja hiuksia pidetään hänen tavaramerkkinään.
Kun Paramore perustettiin vuonna 2004, naisjohtoisia rockyhtyeitä oli harvassa, joten perinteisesti misogynisenä pidettyä punkia soittavan yhtyeen keulakuvana teini-ikäinen Williams herätti paljon mielenkiintoa. Hän on myöhemmin paljastanut, että tunsi tuolloin olonsa yksinäiseksi ja pelkäsi, että häntä ei otettaisi vakavasti. Taitavana laulajana ja voimakkaasta äänestään tunnettu Williams on kuitenkin muuttanut käsitystä naisten asemasta musiikkimaailmassa. Snail Mail -taiteilijanimeä käyttävä Lindsey Jordan kertoi, että "ei tiennyt tyttöjen saavan kuulua yhtyeisiin" ennen kuin hän näki Paramoren esiintyvän ollessaan kahdeksanvuotias. Monet muutkin muusikot, kuten Demi Lovato, Lil Uzi Vert, Grimes ja Princess Nokia, ovat tuoneet esiin, että yhtyeellä ja erityisesti Williamsilla on ollut vaikutusta heidän uraansa tai teoksiinsa. Suomalaisartisteista Sanni ja Robin Packalen ovat nimenneet Paramoren yhdeksi esikuvistaan. Vuonna 2014 *Billboard* palkitsi Williamsin Trailblazer-palkinnolla naisartistina, joka on musiikillaan avannut ovia muille. Williams kommentoi palkitsemistaan seuraavasti:

> »Muistan ajan, jolloin minua olisi pilkattu asioiden tekemisestä eri tavalla. Nyt saan siitä palkinnon? – – Tällä alalla on naisia, jotka todellakin raivasivat muurit pois, jotta minunlaiseni voisivat tulla ja tehdä sitä, mihin uskomme. Haluan olla sellainen edes yhtä tyttöä varten tulevaisuudessa.»   
> (Hayley Williams, 2014)
> 
> 

Ansioistaan huolimatta Williamsia on kritisoitu antifeminismistä Paramoren "Misery Business" -kappaleen sanojen takia. Kappaleessa lauletaan "Once a whore, you’re nothing more / I’m sorry that’ll never change" (suom. *Kerran huora, et ole mitään muuta / Olen pahoillani, se ei koskaan muutu*). Williams vastasi kritiikkiin vuonna 2015 kertomalla, että ei tunne enää 26-vuotiaana samoin kuin kirjoittaessaan kappaletta 17-vuotiaana, ja myönsi olleensa aiemmin kapeakatseinen. Paramore ilmoitti vuonna 2018, että ei aio enää esittää kappaletta, koska yhtye kokee kasvaneensa yli sen sanomasta. Kun Spotify lisäsi kappaleen naisrockmuusikoita esittelevälle soittolistalleen vuonna 2020, Williams totesi, että kappaletta ei tulisi käyttää naisten tukemiseen.

Etenkin uransa alkuaikoina Williams tunnettiin paitsi naismuusikkona rockmaailmassa myös värikkäistä hiuksistaan. Hän on kertonut olleensa aina kiinnostunut itsensä ilmaisemisesta muodin avulla ja kiinnostus johti lopulta oman hiusvärimerkin luomiseen vuonna 2016. Vuosien varrella Williams on kokeillut monia räikeitä värejä ja erilaisia tyylejä, mutta vanhemmiten hän on värjännyt hiuksiaan pääosin rauhallisemmilla sävyillä.  Ennen kuin Williams vaalensi hiuksensa platinanvaaleiksi vuonna 2016, hän oli viettänyt melkein koko uransa neonvärisissä hiuksissa, jotka olivat suurimman osan ajasta oranssit mutta välillä myös esimerkiksi siniset tai vihreät. Värimuutoksen syyksi Williams kertoi, että ei halunnut enää elää menneisyydessä, vaan aloittaa puhtaalta pöydältä. Hän ajatteli värittömyyden kuvaavan neonvärejä paremmin hänen senhetkistä ankeaa ja ilotonta tunnetilaansa. Muutoksen jälkeen Williams on värjännyt hiuksiaan kirkkaammilla väreillä muutamia kertoja.

Viime vuosina Williams on puhunut julkisuudessa paljon mielenterveysongelmista. Hän on ollut avoin omasta masennuksestaan, mikä on kerännyt kiitosta faneilta. Vuonna 2019 hän vastasi Bonnaroo-festivaalilla pisteestä, jossa jaettiin tietoa mielenterveysongelmista ja tarjottiin mahdollisuus rauhoittua esimerkiksi joogan parissa. Williams oli innoissaan pystyessään konkreettisesti yhdistämään musiikin ja mielenterveyden, koska kokee itse musiikin tärkeäksi parantavaksi tekijäksi. Vuotta myöhemmin hän ilmaisi olevansa huolissaan nopeasti urallaan etenevien artistien, kuten Billie Eilishin, jaksamisesta, sillä elämästä on tullut internetkulttuurin myötä aiempaa hektisempää.

Yksityiselämä
-------------

Williamsin vanhemmat, Cristi ja Joel, joihin hänellä on hyvät välit, erosivat Williamsin ollessa lapsi. Molemmat vanhemmat ovat sittemmin avioituneet uudestaan. Williamsilla on kaksi biologista siskopuolta, McKayla ja Erica, isänsä puolelta. Lisäksi hänellä on vanhempiensa uusien avioliittojen kautta kolme velipuolta ja kaksi siskopuolta, jotka eivät ole biologisesti hänelle mitään sukua. Williamsin isä kiersi yhtyeen alkuvuosina Paramoren mukana sen jäsenten nuoruuden vuoksi.

Williams seurusteli New Found Glory -yhtyeen kitaristin, Chad Gilbertin, kanssa vuodesta 2008 vuoteen 2017. He tapasivat yhtyeiden ollessa kiertueella yhdessä. He avioituivat helmikuussa 2016, mutta ilmoittivat eroavansa heinäkuussa 2017. Ennen Gilbertiä Williams seurusteli Paramoren silloisen kitaristin, Josh Farron, kanssa.

Williams on kertonut julkisuudessa avoimesti sairastavansa masennusta ja kärsivänsä traumaperäisestä stressihäiriöstä.

Taustayhtye
-----------

* Hayley Williams – laulu
* Joey Howard – bassokitara (2020–)
* Melanie Faye – kitara (2020–)
* Akenya – koskettimet, taustalaulu (2020–)
* Sarah Pedinotti – syntetisaattori, koskettimet, taustalaulu (2020–)
* Gavin McDonald – rummut (2020–)

Diskografia
-----------

### Soolojulkaisut

#### Studioalbumit

* *Petals for Armor* (2020)
* *Flowers for Vases / Descansos* (2021)

#### EP:t

* *Petals for Armor I* (2020)
* *Petals for Armor II* (2020)
* *Petals for Armor: Self-Serenades* (2020)

#### Singlet

* "Simmer" (2020)
* "Leave It Alone" (2020)
* "Roses/Lotus/Violet/Iris" (2020)
* "Over Yet" (2020)
* "My Friend" (2020)
* "Why We Ever" (2020)
* "Dead Horse" (2020)
* "Teardrop" (2021)

#### Muut kappaleet

* "Teenagers" albumilta *Jennifer’s Body: Music from the Motion Picture* (2009)
* "Nineteen" albumilta *Tegan and Sara Present The Con X: Covers* (2017)

### Paramore

*Pääartikkeli: Paramoren diskografia*
#### Studioalbumit

* *All We Know Is Falling* (2005)
* *Riot!* (2007)
* *Brand New Eyes* (2009)
* *Paramore* (2013)
* *After Laughter* (2017)

### Vierailevana artistina

#### Singlet

* "Airplanes" (B.o.B, 2010)
* "Stay the Night" (Zedd, 2013)
* "Vicious Love" (New Found Glory, 2015)
* "Bury It" (Chvrches, 2016)
* "Uncomfortably Numb" (American Football, 2019)

#### Muut kappaleet

|  |  |
| --- | --- |
| * "Keep Dreaming Upside Down" (October Fall, 2006)
* "Then Came To Kill" (The Chariot, 2007)
* "The Church Channel" (Say Anything, 2007)
* "Plea" (Say Anything, 2007)
* "Fallen" (Death in the Park, 2008)
* "Tangled Up" (New Found Glory, 2009)
* "The Few That Remain" (Set Your Goals, 2009)
* "Airplanes, Part II" (B.o.B, mukana Eminem, 2010)
 | * "Rainbow Connection" (Weezer, 2011)
* "Fox’s Dream of the Log Flume" (MewithoutYou, 2012)
* "All Circles" (MewithoutYou, 2012)
* "Babe" (What’s Eating Gilbert, 2012)
* "What’s His Name" (Domestikated, mukana Becca, 2012)
* "Wearing Your Ring" (What’s Eating Gilbert, 2015)
* "As U Wave" (HalfNoise), 2017)
 |

Kiertueet
---------

* *Petals for Armor Tour* (2021)

Lähteet
-------

1. 1 2 3 4 5 6 7 8 9  Hayley Williams AllMusic. Viitattu 24.10.2013. (englanniksi)
2. 1 2 3 4 5  Fulton, Rick: Hayley Williams takes on Amy Winehouse  1. helmikuuta 2008. Daily Record. Viitattu 25.1.2020. (englanniksi)
3. 1 2 3 4 5 6  Strauss, Matthew: Paramore’s Hayley Williams Announces Debut Solo Album, Shares New Song: Listen  22.1.2020. Pitchfork. Viitattu 22.1.2020. (englanniksi)
4. 1 2 3  GRAMMY Award Results for Hayley Williams Recording Academy. Viitattu 25.1.2020. (englanniksi)
5. ↑  White, Jack: Hayley Williams, Marshmello, Cardi B and Khalid feature on Forbes' 30 Under 30 most influential names in music  15.11.2017. Official Charts. Viitattu 27.1.2020. (englanniksi)
6. 1 2  Pelly, Jenn: Hayley Williams Is The 21st Century’s Pop-Punk Prophet *NPR*.  19.9.2018. Viitattu 13.4.2020. (englanniksi)
7. 1 2 3  Stutz, Colin: Paramore's Hayley Williams to Receive Trailblazer Honor at Billboard Women in Music Awards *Billboard*.  14.11.2014. Viitattu 27.1.2020. (englanniksi)
8. 1 2  Krause, Amanda: Paramore’s Hayley Williams reveals her secrets to making hair dyeing at home less of a mess *Business Insider*.  22.7.2019. Viitattu 12.4.2020. (englanniksi)
9. 1 2  Bradley, Cariann: Hayley Williams on family, divorce, and forgiving yourself  20.3.2019. l’odet.  Arkistoitu 20.1.2021. Viitattu 23.1.2020. (englanniksi)
10. 1 2  Ganz, Caryn: How Hayley Williams Saved Herself (and, BTW, Paramore) *The New York Times*.  4.3.2020. Viitattu 10.5.2020. (englanniksi)
11. ↑  Kaufman, Gil: Paramore's Hayley Williams Lashes Out At Ex-Stepfather For Selling Her Handwritten Book On eBay  9.6.2008. MTV. Viitattu 29.1.2020. (englanniksi)
12. 1 2  Snapes, Laura: Paramore’s Hayley Williams: ’A lot of my depression was misplaced anger’ *The Guardian*.  12.3.2020. Viitattu 10.5.2020. (englanniksi)
13. ↑  Youth Gone Wild: An interview with Paramore  17.10.2007. The Marshall Town.  Arkistoitu archive.today. Viitattu 29.1.2020. (englanniksi)
14. ↑  Sexton, Lauren: Ten Things About... Paramore  22.1.2013. Digital Spy. Viitattu 29.1.2020. (englanniksi)
15. ↑  Payne, Chris: Rejoice, Paramore Fans: Drummer Zac Farro Is Back in the Band *Billboard*.  2.2.2017. Viitattu 22.1.2020. (englanniksi)
16. 1 2  Karimaa, Ida: Paramore on aina ollut hajoamisen partaalla, mutta ilman jatkuvaa draamaa se ei olisi niin menestynyt yhtye  28.4.2017. Yle. Viitattu 13.4.2020.
17. ↑  Paramore AllMusic. Viitattu 29.1.2019. (englanniksi)
18. ↑  Paramore Chart History – Billboard 200 *Billboard*. Viitattu 10.5.2020. (englanniksi)
19. ↑  Paramore Chart History *Billboard*. Viitattu 29.1.2020. (englanniksi)
20. 1 2  Barlow, Eve: In Conversation: Hayley Williams – The front woman on what went wrong with Paramore, Warped Tour war stories, and her new solo life *Vulture*.  6.5.2020. Viitattu 10.5.2020. (englanniksi)
21. ↑  Blumentrath, Jan: Interview with Jeff Hanson (part 2), artist manager and head of Silent Majority Group label *HitQuarters*.  20.9.2010.  Arkistoitu 1.5.2011. Viitattu 13.4.2020. (englanniksi)
22. ↑  ASL’s Exclusive Interview With Paramore  26.6.2007. Socialite Life.  Arkistoitu Internet Archive. Viitattu 25.1.2020. (englanniksi)
23. ↑  Ehrlich, Brenna: Paramore Won Their First Grammy Ever -- And Made History  8.2.2015. MTV. Viitattu 22.1.2020. (englanniksi)
24. ↑  Montgomery, James: Hayley Williams Calls Cameo with Eminen on B.o.B's Album 'Incredible'  5.4.2010. MTV. Viitattu 24.1.2020. (englanniksi)
25. ↑  Luerssen, John D.: Zedd and Hayley Williams Go Behind ‘Stay the Night’  20.9.2013. Rolling Stone. Viitattu 24.1.2020. (englanniksi)
26. ↑  Watch Taylor Swift’s Futuristic, Neo-Noir ‘Bad Blood’ Video  18.5.2015. Rolling Stone. Viitattu 24.1.2020. (englanniksi)
27. ↑  Campbell, Rachel: Hayley Williams is releasing new music she'll "call her own" in 2020  27.12.2019. Alternative Press. Viitattu 22.1.2020. (englanniksi)
28. ↑  Sellers, John: 15 Questions for Paramore’s Hayley Williams  6.10.2009. SPIN. Viitattu 25.1.2020. (englanniksi)
29. 1 2  Alvarez, Lauren: Hayley Williams Releases Profound Visual For 'Leave It Alone'  31.1.2020. Forbes. Viitattu 1.2.2020. (englanniksi)
30. 1 2  Corcoran, Nina: Hayley Williams surprise releases part 1 of Petals for Armor: Stream  6.2.2020. Consequence of Sound. Viitattu 7.2.2020. (englanniksi)
31. ↑  Helman, Peter: Hayley Williams – "Dead Horse" *Stereogum*.  21.4.2020. Viitattu 8.5.2020. (englanniksi)
32. ↑  Williams, Hayley: ""Simmer" written by Hayley Williams, Taylor York, & Joey Howard..."  22.1.2020. Twitter:  yelyahwilliams. Viitattu 24.1.2020. (englanniksi)
33. ↑  Hughes, Hilary: Hayley Williams Shares Lyrics For Boygenius Collaboration on International Women's Day *Billboard*.  8.3.2020. Viitattu 9.3.2020. (englanniksi)
34. 1 2  Watch Hayley Williams Cover Dua Lipa, And Perform Simmer Live For The First Time *Kerrang!*.  5.2.2020. Viitattu 12.4.2020. (englanniksi)
35. ↑  Inspirations: Paramore Drummer Zac Farro Finds His Psych-Rock Groove With Halfnoise's ’Natural Disguise’ *Billboard*.  10.4.2019. Viitattu 13.4.2020. (englanniksi)
36. ↑  Starling, Lakin: Melanie Faye’s Divine Guitar Skills Will Make You Cry *The Fader*.  3.8.2017. Viitattu 13.4.2020. (englanniksi)
37. ↑  Hayley Williams Announces Spring Tour Dates *Spin*.  5.3.2020. Viitattu 29.3.2020. (englanniksi)
38. ↑  Greenwood, Koltan: Hayley Williams says she "will likely be rescheduling" upcoming solo tour *Alternative Press*.  25.3.2020. Viitattu 29.3.2020. (englanniksi)
39. 1 2  Minsker, Evan: Hayley Williams Postpones Tour to 2021 *Pitchfork*.  29.4.2020. Viitattu 8.5.2020. (englanniksi)
40. ↑  Smith, Kat: Paramore Singer Hayley Williams Launches Vegan Hair Dye ‘Good Dye Young’ in Sephora *Livekindly*.  2.10.2018. Viitattu 12.4.2020. (englanniksi)
41. ↑  Heinz, Natasha: Blink-182, Hayley Williams, Kat Von D win at Peta2’s Libby Awards 2017 *Alternative Press*.  19.12.2017. Viitattu 12.4.2020. (englanniksi)
42. 1 2  Chatterjee, Kika: Hayley Williams’ hair dye line goodDYEyoung announces four new colors *Alternative Press*.  21.6.2017. Viitattu 12.4.2020. (englanniksi)
43. ↑  Sciarretto, Amy: goodDYEyoung’s New Temporary Color Product Styles & Shows Up On Dark Hair *Bustle*.  16.10.2017. Viitattu 12.4.2020. (englanniksi)
44. 1 2 3  Dowd, Rachael: Here’s your excuse to finally try out that Good Dye Young hair color *Alternative Press*.  7.4.2020. Viitattu 13.4.2020. (englanniksi)
45. 1 2  Byrnes, Lindsey: Hayley Williams On Mental Health, Self-Care, And Hair-Dye *Nylon*.  1.5.2019. Viitattu 13.4.2020. (englanniksi)
46. ↑  Thompson, Alicia: Discovering a Bold New World with Hayley Williams of goodDYEyoung *Paste Magazine*.  27.2.2017. Viitattu 13.4.2020. (englanniksi)
47. ↑  Smith, Lindsey: Hayley Williams Pays Tribute To Her Ride Or Dies In New Song ‘My Friend’  9.4.2020. iHeartRadio. Viitattu 13.4.2020. (englanniksi)
48. ↑  Fair, Anna: Hayley Williams’ GDY announce changes to formula, packaging *Alternative Press*.  29.8.2018. Viitattu 12.4.2020. (englanniksi)
49. ↑  Ladzinski, Alyssa: Demi Lovato Details Anticipated Fall Album ’Confident’, Honors Late Father *Music Times*.  1.9.2015. Viitattu 13.4.2020. (englanniksi)
50. ↑  Kurkisuo, Sanni: "Tää bändi on syy miks mul joskus heräs kipinä lähtee tekee omaa musaa ja ravaa illat pitkät treeniksellä...."  9.7.2017. Instagram:  sannivirallinen. Viitattu 13.4.2020.
51. ↑  Jättisuosittu Robin paljastaa esikuvansa *Iltalehti*.  18.1.2012. Viitattu 13.4.2020.
52. ↑  Shepherd, Jack: Hayley Williams announces why Paramore will no longer perform breakout single ’Misery Business’ at live shows *Independent*.  9.9.2018. Viitattu 12.4.2020. (englanniksi)
53. ↑  Hayley Williams On Misery Business: "We Don’t Need To Include It On Playlists In 2020" *Kerrang!*.  11.3.2020. Viitattu 12.4.2020. (englanniksi)
54. ↑  Krause, Amanda: Paramore singer-turned-businesswoman Hayley Williams says anyone dyeing their hair should ask themselves why before they do it *Insider*.  15.7.2019. Viitattu 12.4.2020. (englanniksi)
55. ↑  Lakshmin, Deepa: Paramore’s Hayley Williams Explains Why She Ditched Her Signature Neon Hair *MTV*.  11.5.2017. Viitattu 13.4.2020. (englanniksi)
56. ↑  Robin, Marci: Hayley Williams Just Dyed Her Hair Orange Again, and Paramore Fans Are Freaking Out *Allure*.  14.3.2019. Viitattu 13.4.2020. (englanniksi)
57. ↑  Martoccio, Angie: Hayley Williams on Depression: ‘My Dog Is the Reason I’m Alive’ *Rolling Stone*.  3.2.2020. Viitattu 13.4.2020. (englanniksi)
58. ↑  Hautman, Nicholas: Paramore’s Hayley Williams and New Found Glory’s Chad Gilbert Split After One Year of Marriage  1.7.2017. Us Weekly. Viitattu 24.1.2020. (englanniksi)
59. ↑  Tähtivaara, Sarianne: Paramore-laulaja Hayley Williams, 31, sairastui masennukseen – yksi oivallus johti toipumiseen *Iltalehti*.  18.3.2020. Viitattu 29.3.2020.

Aiheesta muualla
----------------

* Kuvia tai muita tiedostoja aiheesta **Hayley Williams** Wikimedia Commonsissa

* Hayley Williams Last.fm:ssä (englanniksi)

Hayley Williams

|  |  |
| --- | --- |
| Studioalbumit | 
* *Petals for Armor*
* *Flowers for Vases / Descansos*

 |
| EP:t | 
* *Petals for Armor I*
* *Petals for Armor II*
* *Petals for Armor III*
* *Petals for Armor: Self-Serenades*

 |
| Singlet | 
* "Simmer"
* "Leave It Alone"
* "Dead Horse"

 |
| Vierailut singleillä | 
* "Airplanes"
* "Stay the Night"
* "Vicious Love"
* "Bury It"
* "Uncomfortably Numb"

 |
| Muuta | 
* Paramore
* Paramoren diskografia

 |

Paramore

| 
* Hayley Williams
* Taylor York
* Zac Farro

 |
| --- |
| 
* Jeremy Davis
* Josh Farro
* Jason Bynum
* John Hembree
* William Lamb

 |

|  |  |
| --- | --- |
| Studioalbumit: | 
* *All We Know Is Falling*
* *Riot!*
* *Brand New Eyes*
* *Paramore*
* *After Laughter*
* *This Is Why*

 |
| Livealbumit: | 
* *Live in the UK 2008*
* *The Final Riot!*

 |
| EP:t: | 
* *The Summer Tic EP*
* *2010 Summer Tour EP*
* *The Only Exception EP*
* *Singles Club*
* *The Holiday Sessions*

 |
| Singlet: | 
* "Pressure"
* "Emergency"
* "All We Know"
* "Misery Business"
* "Hallelujah"
* "Crushcrushcrush"
* "That’s What You Get"
* "Decode"
* "Ignorance"
* "Brick by Boring Brick"
* "The Only Exception"
* "Careful"
* "Playing God"
* "Monster"
* "Now"
* "Still Into You"
* "Daydreaming"
* "Ain’t It Fun"
* "Hard Times"
* "Told You So"
* "Fake Happy"
* "Rose-Colored Boy"
* "Caught in the Middle"
* "This Is Why"
* "The News"
* "C’est Comme Ça"

 |
| Muuta: | Paramoren diskografia |



|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF

 |
|  |
| Kansalliset | 
* Norja
* Ranska
* BnF data
* Saksa
* Yhdysvallat

 |
|  |
| Taiteenala | 
* Grammy Awards
* MusicBrainz

 |
|  |
| Muut | 
* Europeana

 |

 |